Torek 23 september 2008

Statistika Skupnosti glede zunanje trgovine z državami nečlanicami ***I

P6_TA(2008)0414

Zakonodajna resolucija Evropskega parlamenta z dne 23. septembra 2008 o predlogu Uredbe Evropskega parlamenta in Sveta o statistiki Skupnosti glede zunanje trgovine z državami nečlanicami in razveljavitvi Uredbe Sveta (ES) št. 1172/95 (KOM(2007)0653 — C6-0395/2007 — 2007/0233(COD))

2010/C 8 E/21

(Postopek soodločanja: prva obravnava)

Evropski parlament,

ob upoštevanju predloga Komisije Evropskemu parlamentu in Svetu (KOM(2007)0653),

ob upoštevanju členov 251(2) in 285(1) Pogodbe ES, na podlagi katerih je Komisija Parlamentu podala predlog (C6-0395/2007),

ob upoštevanju člena 51 svojega Poslovnika,

ob upoštevanju poročila Odbora za mednarodno trgovino (A6-0267/2008),

Torek, 23. september 2008

P6_TC1-COD(2007)0233

Stališče Evropskega parlamenta sprejeto na prvi obravnavi dne 23. septembra 2008 z namenom sprejetja Uredbe (ES) št. …/2008 Evropskega parlamenta in Sveta o statistiki Skupnosti glede zunanje trgovine z državami nečlanicami in razveljavitvi Uredbe Sveta (ES) št. 1172/95

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 285(1) Pogodbe,

ob upoštevanju predloga Komisije,

po posvetovanju z Evropskim ekonomsko-socialnim odborom,

ob upoštevanju mnenja Evropske centralne banke (1),

v skladu s postopkom iz člena 251 Pogodbe (2),

ob upoštevanju naslednjega:

(1) Statistične informacije o trgovinskih tokovih držav članic z državami nečlanicami so zelo pomembne za gospodarske in trgovinske politike Skupnosti ter analiziranje razvoja trgov za posamezno blago. Preglednost statističnega sistema je treba izboljšati, da bi se lahko odzval na spreminjajoče se upravno okolje in da bi zadostil novim potrebam uporabnikov. Zato bi bilo treba Uredbo Sveta (ES) št. 1172/95 z dne 22. maja 1995 o statističnih podatkih v zvezi z blagovno menjavo Skupnosti in njenih držav članic z državami nečlanicami (3) nadomestiti z novo uredbo v skladu z zahtevami iz člena 285(2) Pogodbe.

(2) Zunanjetrgovinska statistika temelji na podatkih, pridobljenih iz carinskih deklaracij, kot je določeno v Uredbi Sveta (EGS) št. 2913/92 z dne 12. oktobra 1992 o carinskem zakoniku Skupnosti (4), v nadaljnjem besedilu „carinski zakonik“. Zaradi napredka v evropskem povezovanju ter posledičnih sprememb v carinjenju, vključno z enotnimi dovoljenji za uporabo poenostavljene deklaracije ali postopka hišnega carinjenja ter centralnim carinjenjem, ki bodo izhajale iz trenutnega procesa posodobitve carinskega zakonika, je treba prilagoditi način, po katerem se pripravlja zunanjetrgovinska statistika, da se ponovno razmisli o konceptu države članice uvoznice ali izvoznice ter natančneje določi vir podatkov za pripravo statistike Skupnosti.

(3) Za evidentiranje fizičnih trgovinskih tokov blaga med državami članicami in državami nečlanicami ter zagotovitev razpoložljivosti podatkov o uvozu in izvozu v zadevni državi članici je treba oblikovati in podrobno opredeliti nove določbe med carinskimi in statističnimi organi. To vključuje pravila o izmenjavi podatkov med upravami držav članic.

(4) Za dodelitev izvoza in uvoza EU zadevni državi članici je treba pripraviti podatke o „končni namembni državi članici“ za uvoz in „državi članici dejanskega izvoza“ za izvoz. Te države članice naj bi srednjeročno postale države članice uvoznice in izvoznice za namene zunanjetrgovinske statistike.

(5) Za namene te uredbe bi bilo treba blago za namene zunanje trgovine razvrstiti v skladu s „kombinirano nomenklaturo“ iz Uredbe Sveta (EGS) št. 2658/87 z dne 23 julija 1987 o tarifni in statistični nomenklaturi ter skupni carinski tarifi (5), v nadaljnjem besedilu „kombinirana nomenklatura“.

(6) Za zadovoljitev potreb Evropske centralne banke in Komisije po informacijah o deležu eura v mednarodni blagovni menjavi bi bilo treba valuto izdajanja računov za izvoz in uvoz poročati na združeni ravni.

(7) Za trgovinska pogajanja in upravljanje notranjega trga bi morala Komisija imeti na voljo podrobne informacije o tarifni obravnavi blaga, uvoženega v Evropsko unijo, vključno z informacijami o kvotah.

(8) Zunanjetrgovinska statistika zagotavlja podatke za pripravo plačilne bilance in nacionalnih računov. Značilnosti, zaradi katerih jih je mogoče prilagoditi za namene plačilne bilance, bi morali postati del obveznega in standardnega podatkovnega niza.

(9) Usklajene določbe ne veljajo za statistiko držav članic o carinskih skladiščih in prostih conah. Vendar je priprava te statistike za nacionalne namene še vedno izbirna.

(10) Države članice bi morale Eurostatu zagotavljati letne združene podatke o trgovini, razčlenjene po značilnostih podjetij, zaradi česar bo med drugim lažje analizirati poslovanje evropskih družb v procesu globalizacije. Povezava med podjetji in trgovinsko statistiko se vzpostavi z združitvijo podatkov o uvozniku in izvozniku, ki so na voljo v carinski deklaraciji, s podatki iz Uredbe (ES) št. 177/2008 Evropskega parlamenta in Sveta z dne 20. februarja 2008 o vzpostavitvi skupnega okvira za poslovne registre v statistične namene (6) , v nadaljnjem besedilu „zakonodaja poslovnih registrov“.

(11) Uredba Sveta (ES) št. 322/97 z dne 17. februarja 1997 o statističnih podatkih Skupnosti (7) predstavlja referenčni okvir za določbe te uredbe. Kljub temu zelo podrobna raven informacij o blagovni menjavi zahteva posebna zaupna pravila za zagotovitev relevantnosti teh statističnih podatkov.

(12) Prenos statistično zaupnih podatkov urejajo pravila, določena v Uredbi (ES) št. 322/97 in Uredbi Sveta (Euratom, EGS) št. 1588/90 z dne 11. junija 1990 o prenosu zaupnih podatkov na Statistični urad Evropskih skupnosti (8). Ukrepi, sprejeti v skladu z navedenima uredbama, zagotavljajo fizično in logično zaščito zaupnih podatkov ter zagotavljajo, da ne bo prišlo do nezakonitega razkritja ali nestatistične uporabe pri nastajanju ali razširjanju statističnih podatkov Skupnosti.

(13) Statistični organi na nacionalni ravni in na ravni Skupnosti bi morali pri pripravi in razširjanju statističnih podatkov Skupnosti v okviru te uredbe upoštevati načela, določena v Evropskem statističnem kodeksu ravnanja, ki ga je Odbor za statistični program sprejel 24. februarja 2005 in je bil priložen Priporočilu Komisije z dne 25. maja 2005 o neodvisnosti, celovitosti in odgovornosti statističnih organov držav članic in Skupnosti.

(14) Treba je oblikovati posebne določbe, dokler sprememba carinske zakonodaje ne bo omogočila pridobitve dodatnih podatkov na carinski deklaraciji in dokler zakonodaja Skupnosti ne bo zahtevala elektronske izmenjave carinskih podatkov.

(15) Ker države članice ne morejo zadovoljivo doseči cilja te uredbe in ga je lažje doseči na ravni Skupnosti, ║Skupnost lahko sprejme ukrepe v skladu z načelom subsidiarnosti iz člena 5 Pogodbe. Skladno z načelom sorazmernosti iz navedenega člena ta uredba ne prekoračuje okvirov, potrebnih za uresničitev navedenega cilja.

(16) Ukrepe, potrebne za izvajanje te uredbe, bi bilo treba sprejeti v skladu s Sklepom Sveta 1999/468/ES z dne 28. junija 1999 (9) o določitvi postopkov za izvrševanje pooblastil za izvajanje, podeljenih Komisiji.

(17) Zlasti bi bilo treba Komisiji podeliti pooblastila za prilagoditev seznama carinskih postopkov ali carinsko dovoljene obravnave ali uporabe , ki določajo izvoz ali uvoz za zunanjetrgovinsko statistiko; za sprejetje različnih ali posebnih pravil za blago ali gibanja, ki zaradi metodoloških razlogov potrebujejo posebne določbe; za prilagoditev seznama blaga in gibanj, izključenih iz zunanjetrgovinske statistike; za določitev virov podatkov, razen carinske deklaracije, za evidentiranje uvoza in izvoza posebnega blaga ali gibanj; za določitev statističnih podatkov, vključno z oznakami, ki jih je treba uporabljati; za določitev zahtev glede podatkov v zvezi s posebnim blagom ali gibanji; za določitev zahtev o pripravi statistike; za opredelitev značilnosti vzorcev; za določitev obdobja poročanja in stopnje združevanja za partnerske države, blago in valute ter za prilagoditev roka za posredovanje statistike, pogojev glede vsebine, zajetja in revizije že posredovane statistike; ter za določitev roka za posredovanje statistike o podrobni menjavi po poslovnih značilnostih in statistike, razčlenjene po valuti izdajanja računov. Ker so navedeni ukrepi splošnega obsega in so namenjeni spreminjanju nebistvenih elementov te uredbe, med drugim z njenim dopolnjevanjem z novimi nebistvenimi elementi, jih je treba sprejeti v skladu z regulativnim postopkom s pregledom iz člena 5a Sklepa 1999/468/ES –

SPREJELA NASLEDNJO UREDBO:

Člen 1

Predmet

Ta uredba vzpostavlja skupni okvir za sistematično pripravo statistike Skupnosti v zvezi z blagovno menjavo z državami nečlanicami (zunanjetrgovinska statistika).

Člen 2

Opredelitev pojmov

V tej uredbi se uporabljajo naslednje opredelitve:

a) „blago“ so vse premičnine, vključno z elektriko;

b) „statistično ozemlje Skupnosti“ je carinsko območje Skupnosti, kakor je opredeljeno v carinskem zakoniku, vključno z otokom Heligoland, ki spada pod ozemlje Zvezne republike Nemčije;

c) „nacionalni statistični organi“ so nacionalni statistični uradi in drugi organi, ki so v vsaki državi članici pristojni za pripravo zunanjetrgovinske statistike Skupnosti;

d) „carinski organi“ so „carinski organi“, kakor so opredeljeni v carinskem zakoniku;

e) „carinska deklaracija“ je „carinska deklaracija“, kakor je opredeljena v carinskem zakoniku;

f) „odločitev carinskih organov“ je kakršen koli uradni akt carinskih organov v zvezi s sprejetimi carinskimi deklaracijami in s pravnim učinkom na eno ali več oseb.

Člen 3

Področje uporabe

1. Zunanjetrgovinska statistika evidentira uvoz in izvoz blaga.

Izvoz evidentirajo države članice, kadar blago zapusti statistično ozemlje Skupnosti v skladu z enim od naslednjih carinskih postopkov ali carinsko dovoljene obravnave ali uporabe iz carinskega zakonika:

a) izvoz;

b) pasivno oplemenitenje;

c) ponovni izvoz po aktivnem oplemenitenju ali predelavi pod carinskim nadzorom.

Uvoz evidentirajo države članice, kadar blago vstopi na statistično ozemlje Skupnosti v skladu z enim od naslednjih carinskih postopkov iz carinskega zakonika:

d) sprostitev v prosti promet;

e) aktivno oplemenitenje;

f) predelava pod carinskim nadzorom.

2. Ukrepi, namenjeni spreminjanju nebistvenih elementov te uredbe, v zvezi s prilagoditvijo seznama carinskih postopkov ali carinsko dovoljenih obravnav ali uporabe iz odstavka 1 ▐ za upoštevanje sprememb v carinskem zakoniku ali določb, ki izhajajo iz mednarodnih konvencij, ▐ se sprejmejo v skladu z regulativnim postopkom s pregledom iz člena 11(3).

3. Zaradi metodoloških razlogov so za nekatero blago in gibanja potrebne posebne določbe („posebno blago ali gibanja“). To velja za industrijske obrate, plovila in zrakoplove, morske proizvode, blago za oskrbo plovil in zrakoplovov, postopne pošiljke razstavljenega blaga, vojaško blago, blago, dobavljeno na objekte in naprave na morju ter z njih, vesoljska vozila, elektriko, plin in odpadne proizvode.

Ukrepi, namenjeni spreminjanju nebistvenih elementov te uredbe, med drugim z njenim dopolnjevanjem v zvezi s posebnim blagom in gibanji ter različnimi ali posebnimi določbami, ki se zanje uporabljajo , se sprejmejo v skladu z regulativnim postopkom s pregledom iz člena 11(3).

4. Zaradi metodoloških razlogov se nekatero blago ali gibanja izključijo iz zunanjetrgovinske statistike. To velja za monetarno zlato in plačilna sredstva, ki so zakonito plačilno sredstvo, blago namenjeno za diplomatsko ali podobno naravo, gibanje blaga med državami članicami uvoznicami in izvoznicami ter njihovimi nacionalnimi oboroženimi silami, nameščenimi v tujini, ter za nekatero blago, ki ga pridobijo in imajo na razpolago tuje oborožene sile, posebno blago, ki ni predmet tržnega poslovanja, gibanja naprav za lansiranje satelitov pred lansiranjem v vesolje, blago za popravilo in po njem, blago za začasno uporabo ali po njej, blago, ki se uporablja za nosilce prilagojenih informacij in prenesenih informacij, blago, ki je na carini ustno prijavljeno, bodisi tržne narave, če njegova vrednost ne presega 1 000 EUR ali 1 000 kilogramov (statistični prag), bodisi netržne narave. Ukrepi, namenjeni spreminjanju nebistvenih določb te uredbe, med drugim z njenim dopolnjevanjem v zvezi z izključitvijo blaga ali gibanj iz zunanjetrgovinske statistike, se sprejmejo v skladu z regulativnim postopkom s pregledom iz člena 11(3).

Člen 4

Vir podatkov

1. Vir podatkov za evidentiranje uvoza in izvoza blaga iz člena 3(1) je carinska deklaracija, vključno z morebitnimi amandmaji ali spremembami statističnih podatkov, ki izhajajo iz povezanih odločitev carinskih organov.

Kadar se uporabi poenostavljeni postopek iz carinskega zakonika in kadar se predloži dodatna deklaracija, je ta dodatna deklaracija vir podatkov za evidentiranje.

▐

2. Za posebno blago ali gibanja iz člena 3(3) se lahko uporabljajo drugi viri podatkov kot carinska deklaracija .

Ukrepi , namenjeni spreminjanju nebistvenih določb te uredbe, med drugim z njenim dopolnjevanjem v zvezi s specifikacijami teh drugih virov podatkov , se sprejmejo v skladu z regulativnim postopkom s pregledom iz člena 11(3).

3. Države članice lahko za pripravo nacionalne statistike še naprej uporabljajo vire podatkov, ki niso viri iz odstavkov 1 in 2, dokler ne bo vzpostavljen mehanizem za vzajemno izmenjavo relevantnih podatkov po elektronski poti iz člena 7(3). Vendar priprava zunanjetrgovinske statistike Skupnosti v skladu s členom 6 ne sme temeljiti na teh drugih virih podatkov.

Člen 5

Statistični podatki

1. Države članice pridobijo iz evidenc o uvozu ali izvozu iz člena 3(1) naslednji sklop podatkov o:

a) trgovinskem toku (uvoz, izvoz);

b) mesečnem referenčnem obdobju;

c) statistični vrednosti blaga na nacionalni meji držav članic uvoznic ali izvoznic;

d) količini, izraženi v neto masi in v dodatni enoti, kadar je navedena na carinski deklaraciji;

e) trgovcu, in sicer uvozniku/prejemniku pri uvozu in izvozniku/pošiljatelju pri izvozu;

f) državah članicah uvoznicah ali izvoznicah, in sicer državo članico, kjer je carinska deklaracija vložena, in, kadar je navedeno na carinski deklaraciji: i) pri uvozu končno namembno državo članico; ii) pri izvozu državo članico dejanskega izvoza;

g) partnerskih državah, in sicer pri uvozu državo porekla in državo odpreme/odpošiljanja ter pri izvozu namembno državo;

h) blagu v skladu s kombinirano nomenklaturo, in sicer: i) pri uvozu oznako blaga tarifne podštevilke Taric; ii) pri izvozu oznako blaga tarifne podštevilke kombinirane nomenklature;

i) oznakah za carinski postopek, ki jih je treba uporabljati pri statističnem postopku;

j) vrsti posla, kjer je navedena na carinski deklaraciji;

k) tarifni obravnavi, kadar je ustrezno, pri uvozu, kakor odločijo carinski organi, in sicer preferencialno oznako ▐;

l) valuti izdajanja računov, kadar je navedena na carinski deklaraciji;

m) vrsti prevoza z navedbo: i) vrste transporta na meji; ii) vrste notranjega prevoza; iii) zabojnika.

2. Ukrepi namenjeni spreminjanju nebistvenih določb te uredbe z njenim dopolnjevanjem v zvezi z dodatnimi specifikacijami podatkov iz odstavka 1 , vključno z oznakami, ki jih je treba uporabljati , se sprejmejo v skladu z regulativnim postopkom s pregledom iz člena 11(3).

3. Če ni drugače navedeno in brez poseganja v carinsko zakonodajo, se podatki vključijo v carinsko deklaracijo.

4. Za „ posebno blago ali gibanja “ iz člena 3(3) so lahko potrebni omejeni sklopi podatkov.

Ukrepi , namenjeni spreminjanju nebistvenih določb te uredbe z njenim dopolnjevanjem v zvezi s temi omejenimi sklopi podatkov, se sprejmejo v skladu z regulativnim postopkom s pregledom iz člena 11(3).

Člen 6

Priprava zunanjetrgovinske statistike

1. Države članice pripravijo za vsako mesečno referenčno obdobje statistiko o uvozu in izvozu blaga, izraženo v vrednosti in količini glede na:

a) blago;

b) državo članico uvoznico/izvoznico;

c) države partnerice;

d) statistični postopek;

e) vrsto posla;

f) tarifno obravnavo pri uvozu;

g) vrsto prevoza.

Komisija lahko v skladu z regulativnim postopkom iz člena 11(2) določi izvedbena pravila za pripravo statistike.

2. Države članice pripravijo letno trgovinsko statistiko glede na poslovne značilnosti , in sicer glede na gospodarsko dejavnost podjetja glede na področje ali dvomestno raven skupne statistične klasifikacije gospodarskih dejavnosti v Evropski skupnosti (NACE) in velikostni razred, merjen glede na število zaposlenih .

Statistika se pripravi s povezovanjem podatkov v zvezi s poslovnimi značilnostmi, evidentiranih v skladu z zakonodajo poslovnih registrov, in podatkov, evidentiranih v skladu s členom 5(1) o uvozu in izvozu. Zato nacionalni carinski organi zagotovijo nacionalnim statističnim organom ustrezno identifikacijsko številko gospodarskega subjekta.

Ukrepi , namenjeni spreminjanju nebistvenih določb te uredbe z njenim dopolnjevanjem v zvezi s povezovanjem podatkov in navedeno statistiko, ki jo je treba pripraviti, se sprejmejo v skladu z regulativnim postopkom s pregledom iz člena 11(3).

3. Države članice vsaki dve leti pripravijo trgovinsko statistiko, razčlenjeno po valuti izdajanja računov.

Države članice pripravijo statistiko z uporabo reprezentativnega vzorca evidenc o uvozu in izvozu iz carinskih deklaracij, v katere so vključeni podatki o valuti izdajanja računov. Če valuta izdajanja računov za izvoz na carinski deklaraciji ni navedena, se izvede anketa za zbiranje zahtevanih podatkov.

Ukrepi, namenjeni spreminjanju nebistvenih določb te uredbe, med drugim z njenim dopolnjevanjem, v zvezi z značilnostmi vzorca, obdobjem poročanja ▐ ter stopnjo združevanja za partnerske države, blago in valute ▐, se sprejmejo v skladu z regulativnim postopkom s pregledom iz člena 11(3).

4. Priprava dodatne statistike s strani držav članic za namene ▐ držav članic se lahko določi, če so podatki na carinski deklaraciji ║.

▐

5. Države članice niso obvezane, da pripravijo in Komisiji (Eurostatu) posredujejo zunanjetrgovinsko statistiko v zvezi s statističnimi podatki, ki zaradi carinskega zakonika ali nacionalnih navodil še niso evidentirani ali jih ni mogoče preprosto pridobiti na podlagi drugih podatkov na carinski deklaraciji, vloženi pri njihovih carinskih organih. Posredovanje te statistike je za države članice izbirno. Ta določba se nanaša na naslednje podatke:

a) končno namembno državo članico pri uvozu;

b) državo članico dejanskega izvoza pri izvozu;

c) vrsto posla.

Člen 7

Izmenjava podatkov

1. Nacionalni statistični organi nemudoma in najpozneje v mesecu od meseca, ko so bile carinske deklaracije sprejete ali za katere so carinski organi sprejeli ustrezne odločitve, od svojih nacionalnih carinskih organov pridobijo evidenco o uvozu in izvozu, ki temelji na deklaracijah, vloženih ali dostavljenih pri navedenih organih.

Evidenca vključuje najmanj tiste statistične podatke, navedene v členu 5, ki so v skladu s carinskim zakonikom ali nacionalnimi navodili navedeni na carinski deklaraciji.

2. Države članice zagotovijo, da evidenco o uvozu in izvozu, ki temelji na carinski deklaraciji, vloženi pri njihovih nacionalnih carinskih organih navedeni carinski organ nemudoma , posreduje carinskemu organu države članice, ki je na evidenci navedena kot:

a) končna namembna država članica pri uvozu;

b) država članica dejanskega izvoza pri izvozu.

V državi članici se podatki, ki jih prejme nacionalni carinski organ, v skladu z odstavkom 1 posredujejo nacionalnemu statističnemu organu.

3. V skladu z odstavkom 2 država članica ni obvezana, da drugi državi članici posreduje evidenco o uvozu in izvozu, dokler carinski organi teh držav članic ne vzpostavijo mehanizmov za vzajemno izmenjavo relevantnih podatkov po elektronski poti.

4. Izvedbena pravila za opredelitev takšnega posredovanja se lahko določijo v skladu z regulativnim postopkom iz člena 11(2).

5. Če nacionalni carinski organ nacionalnemu statističnemu organu ne more zagotoviti vseh potrebnih podatkov iz člena 5(1) zaradi več poenostavljenih postopkov v skladu z Uredbo (ES) št. 450/2008 Evropskega parlamenta in Sveta z dne 23. aprila 2008 o carinskem zakoniku Skupnosti (Modernizirani carinski zakonik) (10)in Odločbo št. 70/2008/ES Evropskega parlamenta in Sveta z dne 15. januarja 2008 o brezpapirnem okolju za carino in trgovino (11), nacionalnemu statističnemu organu ni treba podatkov, ki jih ne more pridobiti od nacionalnega carinskega organa, zagotoviti Komisiji (Eurostatu).

Člen 8

Posredovanje zunanjetrgovinske statistike Komisiji (Eurostat)

1. Države članice Komisiji (Eurostat) posredujejo statistiko iz člena 6(1) najpozneje v 40 dneh od konca vsakega mesečnega referenčnega obdobja.

Države članice zagotovijo, da statistika vključuje podatke o celotnem uvozu in izvozu v zadevnem referenčnem obdobju, ter izvedejo ustrezne prilagoditve, če evidenca ni na voljo.

Države članice posredujejo posodobljeno statistiko, če se za že posredovano statistiko opravlja revizija.

Države članice v rezultate, posredovane Komisiji (Eurostat), vključijo vse zaupne statistične informacije.

Ukrepi , namenjeni spreminjanju nebistvenih določb te uredbe, med drugim z njenim dopolnjevanjem, v zvezi s prilagoditvijo roka, vsebine, zajetja in revizij statistik se sprejmejo v skladu z regulativnim postopkom s pregledom iz člena 11(3).

2. Ukrepi , namenjeni spreminjanju nebistvenih določb te uredbe z njenim dopolnjevanjem, v zvezi z rokom, znotraj katerega je treba Komisiji (Eurostatu) posredovati trgovinsko statistiko glede na poslovne značilnosti iz člena 6(2) in statistiko, razčlenjeno po valuti izdajanja računov iz člena 6(3), se sprejmejo v skladu z regulativnim postopkom s pregledom iz člena 11(3).

3. Države članice posredujejo statistiko v elektronski obliki v skladu s standardom izmenjave. Praktična ureditev posredovanja rezultatov se lahko določi v skladu z regulativnim postopkom iz člena 11(2).

Člen 9

Ocenjevanje kakovosti

1. V tej uredbi se za podatke, ki jih je treba posredovati, uporabljajo naslednje kategorije ocenjevanja kakovosti:

— „ustreznost“ pomeni stopnjo, koliko statistični podatki ustrezajo dejanskim in morebitnim potrebam uporabnikov;

— „natančnost“ pomeni, koliko se ocene približajo neznanim dejanskim vrednostim;

— „pravočasnost“ in „točnost“ pomenita zamudo med dostopnostjo podatkov in dogodkom ali pojavom, ki jih opisujejo;

— „dostopnost“ in „jasnost“ pomenita pogoje in ureditev, kako lahko uporabnik dobi, uporablja in razlaga podatke;

— „primerljivost“ pomeni merljivost učinka, ki ga imajo razlike pri uporabi statističnih konceptov ter orodij in postopkov za merjenje, kadar se primerjajo statistike med zemljepisnimi območji ali sektorji oziroma skozi čas;

— „skladnost“ pomeni, da so podatki ustrezno in zanesljivo kombinirani na različne načine in za različno uporabo.

2. Države članice Komisiji (Eurostat) vsako leto predložijo poročilo o kakovosti posredovanih podatkov.

3. Pri uporabi kategorij kakovosti iz odstavka 1 za podatke, ki jih zajema ta uredba, se načini in struktura poročil o kakovosti določijo v skladu z regulativnim postopkom iz člena 11(2).

Komisija (Eurostat) oceni kakovost posredovanih podatkov.

Člen 10

Razširjanje zunanjetrgovinske statistike

1. Na ravni Skupnosti zunanjetrgovinsko statistiko, pripravljeno v skladu s členom 6(1) ter posredovano s strani držav članic, razširja Komisija (Eurostat) vsaj s tarifno podštevilko kombinirane nomenklature.

Nacionalni organi zadevne države članice samo na zahtevo uvoznika ali izvoznika odločijo, ali bi bilo treba razširjati statistiko, ki omogoča opredelitev zadevnega uvoznika ali izvoznika, ali pa bi jo bilo treba spremeniti na takšen način, da razširjanje ne bi ogrožalo zaupnosti statističnih podatkov.

2. Brez poseganja v razširjanje podatkov na nacionalni ravni Komisija (Eurostat) ne razširja podrobne statistike po podštevilki Taric, preferencialih in kvoti, če bi se zaradi njihovega razkritja zmanjšalo varstvo javnega interesa, kar zadeva trgovinsko in kmetijsko politiko Skupnosti.

▐

Člen 11

Postopek v odboru

1. Komisiji pomaga Odbor za zunanjetrgovinsko statistiko.

2. Pri sklicevanju na ta odstavek se uporabljata člena 5 in 7 Sklepa 1999/468/ES, ob upoštevanju določb člena 8 Sklepa. Rok iz člena 5(6) Sklepa 1999/468/ES je tri mesece.

3. Pri sklicevanju na ta odstavek se uporabljata člen 5a(1) do (4) in člen 7 Sklepa 1999/468/ES, ob upoštevanju določb člena 8 Sklepa.

Člen 12

Razveljavitev

Uredba (ES) št. 1172/95 se s 1. januarjem 2010 razveljavi.

Še naprej pa se uporablja za podatke, ki se nanašajo na referenčna obdobja pred 1. januarjem 2010 .

Člen 13

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Uporablja se od 1. januarja 2010 .

Ta uredba je v celoti zavezujoča in se neposredno uporablja v vseh državah članicah. V , ║ Za Evropski parlament Predsednik Za Svet Predsednik

(1) UL C 70, 15.3.2008, str. 1.

(2) Stališče Evropskega parlamenta z dne 23. septembra 2008.

(3) UL L 118, 25.5.1995, str. 10. ║.

(4) UL L 302, 19.10.1992, str. 1. ║.

(5) UL L 256, 7.9.1987, str. 1. ║.

(6) UL L 61, 5.3.2008, str. 6.

(7) UL L 52, 22.2.1997, str. 1. ║.

(8) UL L 151, 15.6.1990, str. 1.

(9) UL L 184, 17.7.1999, str. 23. ║.

(10) UL L 145, 4.6.2008, str. 1.

(11) UL L 23, 26.1.2008, str. 21.